Sodba Splošnega sodišča (drugi senat) z dne 29. septembra 2010 – Al‑Faqih in drugi proti Svetu

(Združene zadeve od T-135/06 do T-138/06)

„Skupna zunanja in varnostna politika – Boj proti terorizmu – Omejevalni ukrepi za osebe in subjekte, povezane z Osamo bin Ladnom, mrežo Al Kaida in talibani – Zamrznitev sredstev – Temeljne pravice – Pravica do spoštovanja lastnine, izjave in učinkovitega sodnega nadzora“

1. Postopek – Odločba, s katero se v postopku nadomesti izpodbijana odločba – Nov element – Razširitev prvotnih tožbenih predlogov in razlogov – Meje – Tožbeni predlogi, ki se nanašajo na morebitne prihodnje odločitve – Nedopustnost (Poslovnik Splošnega sodišča, člen 48(2)) (Glej točko 26.)

2. Evropske skupnosti – Sodni nadzor nad zakonitostjo aktov institucij – Uredba o posebnih omejevalnih ukrepih za nekatere osebe in subjekte, povezane z Osamo bin Ladnom, mrežo Al-Kaida in talibani – Pravica do obrambe – Pravica do izjave – Obseg – Nesporočitev obremenilnih dokazov in neizvedba zaslišanja navedenih oseb in subjektov – Kršitev (Uredba Sveta št. 881/2002, člen 2 in Priloga I) (Glej točko 34.)

3. Evropske skupnosti – Sodni nadzor nad zakonitostjo aktov institucij – Uredba o posebnih omejevalnih ukrepih za nekatere osebe in subjekte, povezane z Osamo bin Ladnom, mrežo Al-Kaida in talibani – Pravica do učinkovitega pravnega varstva – Nesporočitev obremenilnih dokazov in neizvedba zaslišanja navedenih oseb in subjektov – Kršitev (Uredba Sveta št. 881/2002, člen 2 in Priloga I) (Glej točke od 35 do 39.)

4. Evropske skupnosti – Sodni nadzor nad zakonitostjo aktov institucij – Uredba o posebnih omejevalnih ukrepih za nekatere osebe in subjekte, povezane z Osamo bin Ladnom, mrežo Al-Kaida in talibani – Splošna in dolgotrajna zamrznitev sredstev, premoženja in drugih gospodarskih virov navedenih oseb in subjektov, ne da bi bile zaslišane – Kršitev lastninske pravice (Uredba Sveta št. 881/2002, člen 2 in Priloga I) (Glej točke od 40 do 42.)

Predmet

Predlog za razglasitev ničnosti člena 2 Uredbe Sveta (ES) št. 881/2002 z dne 27. maja 2002 o posebnih omejevalnih ukrepih za nekatere osebe in subjekte, povezane z Osama bin Ladnom, mrežo Al-Kaida in talibani, in o razveljavitvi Uredbe Sveta (ES) št. 467/2001 o prepovedi izvoza nekaterega blaga in storitev v Afganistan, o poostritvi prepovedi poletov in podaljšanju zamrznitve sredstev in drugih finančnih virov talibanov iz Afganistana (UL L 139, str. 9), kakor je bila triinšestdesetič spremenjena z Uredbo Komisije (ES) št. 246/2006 z dne 10. februarja 2006 (UL L 40, str. 13), s katero so bila vnesena imena tožečih strank v Prilogo I k Uredbi št. 881/2002.

Izrek

1. Zadeve od T-135/06 do T-138/06 so združene za izdajo sodbe.

2. Razglasi se ničnost člena 2 Uredbe Sveta (ES) št. 881/2002 z dne 27. maja 2002 o posebnih omejevalnih ukrepih za nekatere osebe in subjekte, povezane z Osama bin Ladnom, mrežo Al-Kaida in talibani, in o razveljavitvi Uredbe Sveta (ES) št. 467/2001 o prepovedi izvoza nekaterega blaga in storitev v Afganistan, o poostritvi prepovedi poletov in podaljšanju zamrznitve sredstev in drugih finančnih virov talibanov iz Afganistana, kakor je bila triinšestdesetič spremenjena z Uredbo Komisije (ES) št. 246/2006 z dne 10. februarja 2006, v delu, ki se nanaša na tožeče stranke, in sicer na osebe z imenom Al-Bashir Mohammed Al-Faqih, Taher Nasuf in Ghunia Abdrabbah ter družbo Sanabel Relief Agency Ltd.

3. Svetu Evropske unije se poleg plačila njegovih stroškov naloži tudi plačilo stroškov, ki so jih priglasile tožeče stranke, ter zneskov, ki jih je blagajna Splošnega sodišča nakazala za pravno pomoč.